Rikunarita-ORG/Wikinium huggingface dataset:
# Экспрессионизм

**Экспрессионизм** (французча  expressionisme, латынча expressio – билдирүү, сүрөттөө, айтуу) – Америка жана Батыш Европа көркөм искусствосундагы реакциячыл формалисттик агымдардын бири. Э. Германияда 1905-ж. пайда болгон («Көпүрө» тобу) жана биринчи дүйнөлүк согуштан кийин гана инфляция менен кризис учурунда өзгөчө өнүгө алды. Э. реалдуу турмуштан кол үзгөн, натураны көрксүз кылып бузган, примитивди жана башкаларды жайылткан. Экспрессионисттер дүйнөнү реалдуу сүрөттөөгө жеке психиканын караңгы жактарынын сандырактаган «түшүндүрмөсүн» каршы коюшкан. Ар кандай психологиялык мистика, истерия, туталанма, жарылчудай болгон абал Э-дин көз карашында ички дүйнөнүн эң маанилүү абалы катары көрсөтүлгөн. Мунун баары германдык «түндүк» расанын фашисттик мистикасы менен чырмалыша оролушуп кеткен. Кирхнер, Марк, Кампедонк, Кокошка, Клее, Пехштейн жана башка көрүнүктүү экспрессионисттерден болушкан. Азыркы мезгилде Э-дин борбору – Америкада.

## Колдонулган адабияттар

* Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
# Постимпрессионизм

**Постимпрессионизм** (французча  postimpressio­nisme; латынча post – артында, кийин) – өткөн кылымдын аягынан биринчи дүйнөлүк согушка чейин өкүм сүргөн жана импрессионизмдин артынан пайда болгон буржуазиялык көркөм искусствосундагы формалисттик багыттарды өз ичине камтыган термин. Адам баласынын көзү менен көргөн субъективдүү таасирлерине реалдуу чындыкты баш ийдирген импрессионизм заманбап буржуазиялык көркөм искусствонун бузулушунун биринчи белгиси болгон. «Жапайылар» тобунун сүрөтчүлөрүнүн, кубисттер мектебинин постимпрессионизминен баштап, француз формалисттик живописи натуранын ачык деформациясына, анатомия менен перспективаны таанууга, органикалык формалардын геометриялык элементтерге бурмаланышынан орто кылымдын, алгачкы коомдун адамдарынын көркөм искусствосунун архаикалык жана примитивдүү ыкмаларын тууроого өткөн. Постмипрессионисттер азыркы абстракттуу көркөм искусство деп аталган буржуазиялык мамлекеттердин көркөм искусствосуна жол салышкан.

## Колдонулган адабияттар

* Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004